Kanne 18.7.2019 – Del Valle Ruiz ym. v. SRB
(asia T-512/19)
Oikeudenkäyntikieli: espanja
Asianosaiset
Kantajat: Antonio Del Valle Ruiz (México, Meksiko) ja 36 muuta kantajaa (edustajat: asianajajat P. Rubio Escobar ja B. Fernández García)
Vastaaja: Yhteinen kriisinratkaisuneuvosto (SRB)
Vaatimukset
Kantaja vaatii unionin yleistä tuomioistuinta
kumoamaan 20.5.2019 tehdyn yhteisen kriisinratkaisuneuvoston päätöksen (SRB/CM01/ARES (2018) 3664981) siltä osin kuin siinä päätetään olla laatimatta asetuksen (EU) 806/2014 20 artiklan 11 kohdassa tarkoitettua lopullista arvostuskertomusta Banco Popularin kriisinratkaisun osalta ja näin ollen velvoittamaan yhteisen kriisinratkaisuneuvoston laatimaan tämän lopullisen arvostuskertomuksen asiassa sovellettavan lainsäädännön mukaisesti
lisäksi unionin yleisen tuomioistuimen työjärjestyksen 133 ja 134 artiklan mukaisesti velvoittamaan vastaajan ja tämän väitteitä kokonaisuudessaan tai osittain tukevat väliintulijat korvaamaan kantajien oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantajat vetoavat viiteen kanneperusteeseen.
Ensimmäinen kanneperuste, joka perustuu siihen, että riidanalaisen toimen perustelut puuttuvat tai ovat riittämättömät ja siten Euroopan unionin perusoikeuskirjan (perusoikeuskirja) 41 ja 47 artiklaa on rikottu.
Toinen kanneperuste, joka perustuu siihen, että asetuksen (EU) 806/20141 20 artiklan 11 kohtaa on rikottu siltä osin kuin vastaaja toteaa, että kyseisessä säännöksessä säädettyä lopullista arvostuskertomusta ei laadita Banco Popularin osalta.
Kolmas kanneperuste, joka perustuu siihen, että perusoikeuskirjan 41 artiklan mukaista hyvän hallinnon periaatetta on loukattu siltä osin kuin yhteinen kriisinratkaisuneuvosto on poikennut riippumattoman asiantuntijan lausunnosta, joka koski tarvetta laatia lopullinen arvostuskertomus, perustelematta sen päätöstä millään tieteellisillä tai taloudellisilla argumenteilla.
Neljäs kanneperuste, joka perustuu tehokasta oikeussuojaa koskevan oikeuden sekä puolustautumisoikeuksien loukkaamiseen ja siten SEUT 2 artiklan, perusoikeuskirjan 47 artiklan ja Espanjan perustuslain 24 artiklan rikkomiseen.
Viides kanneperuste, joka perustuu asetuksen (EU) 806/2014 24 perustelukappaleen rikkomiseen ja tuomioon Meroni perustuvan oikeuskäytännön loukkaamiseen siltä osin kuin yhtäältä vastaajalle ei ole delegoitu harkintavaltaa siitä, onko lopullisen arvostuskertomuksen laatiminen asianmukaista vai ei, ja toisaalta ja joka tapauksessa Euroopan komission olisi pitänyt valvoa nyt käsiteltävänä olevan kaltaista päätöstä.
____________
1 Yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15.7.2014 annettu Euroopan parlamentin ja neuvoston asetus (EU) 806/2014 (EUVL 2014, L 225, s. 1).